ALKOHOLIJOOBES JUHIGA SÕITMINE

Tegevuste eesmärk: Narratiivi ja arutelu käigus analüüsivad õpilased oma hoiakuid alkoholijoobes juhtimise suhtes. Kollaaži valmistamiseks materjali otsides arendavad õpilased info otsimise, kriitilise hindamise ja koondamise oskust. Väitluse käigus saavad õpilased harjutada oma arvamuse ja seisukohtade põhjendamist ning kaitsmist.

Aeg: 3\*45 minutit

Sihtrühm: 7. klass

Õppekeskkond: klassiruum, arvutiklass

Õppetegevused:

* narratiivi põhine arutelu ning eneseanalüüs hoiakute teada saamiseks;
* väitlus teemal: Kas joobes juhi autosse istumine on turvaline?
* ajurünnak alkoholijoobes juhiga sõitmise ohtlikkuse kommunikatsioonivõimaluste ja –viiside kohta;
* teemakohaste artiklite otsimine ning neist kollaaži tegemine arvutis.

Õpitulemused:

* õpilane mõistab, miks on ohtlik joobes juhi autosse istuda;
* õpilane oskab vajalikku infot otsida ning sellest olulisema kokku võtta;
* õpilane oskab oma seisukohta joobes juhi autosse istumise osas väljendada ning seda kaitsta.

Lõiming

* Arvutiõpetus – otsida internetist teemakohaseid artikleid ning panna neist arvutis kokku kollaaž.
* Kunstiõpetus – kollaaži koostamine paberkandjal või arvutikeskkonnas.
* Eesti keel – väitlus, argumenteerimine, oma seisukohtade põhjendamine

Üldpädevused

* Suhtluspädevus – õpitakse ennast selgelt, asjakohaselt ja viisakalt väljendama, arvestades olukordi ja mõistes suhtluspartnereid; oma seisukohti esitama ja põhjendama.
* Enesemääratluspädevus – suutlikkus mõista ja hinnata iseennast, analüüsida oma käitumist erinevates situatsioonides, käituda ohutult, lahendada suhtlemisprobleeme.

Hindamine

* Õpetaja hindab õpilase hoiakut alkoholijoobes juhi autosse istumise osas, oskust oma seisukohta põhjendada ning oskust leida sobivat materjali loovtööks (kollaaž).
* Väitlusel kohtuniku rollis olevad õpilased hindavad ja annavad tagasisidet kaasõpilaste väidete põhjendatusele.
* Õpetajal on soovitatav anda lühidalt tagasisidet igale tegevusele ning tuua välja positiivsed aspektid ja arengukohad.

Õppetegevused

* Arutelu. Õpilased loevad narratiivi (Lisa 1) ning otsivad ühise arutelu käigus erinevate otsuste poolt- ja vastuargumente. Teksti ning küsimused võib võimalusel (ilma õpetaja kommentaarideta) ka tahvlile projekteerida või rühmale paberile printida, et õpilastel oleks töö silme ees. Õpetaja võib arutelu põhjal välja toodud poolt- ja vastuargumendid kirjutada ka tahvlile. Tegevuse käigus saavad õpilased enda seisukohti analüüsida ja põhjendada ning jagada enda või tuttavate kogemusi.
* Väitlus. Klassi võiks jagada kolmeks rühmaks. Esimese rühma moodustavad õpilased, kes pooldavad alkoholijoobes juhiga sõitmist, teise rühma õpilased, kes on selle vastu ning kolmanda rühma õpilased on vaatlejad, kes hindavad esitatud seisukohtade põhjendatust. Väitluses osalevad rühmad nimetavad vaheldumisi ühe enda seisukohta toetava väite ning nende vastased püüavad selle ümber lükata. Hiljem tehakse kokkuvõte ja vaatlejad otsustavad, kelle argumendid olid enam põhjendatud ja veenvamad. Lisavõimalusena võib arutleda, kas õpilaste seisukoht oleks erinev, kui juht oleks perekonnaliige, sõber, tuttav või võõras. Kui jääb aega ning õpilastel on huvi, võib väitlusesse lisada ka hääletamise, kui reisimise viisi, teema ning sellega seonduvad ohud.
* Ajurünnak kolmeliikmelistes rühmades või paarides. Õpilased mõtlevad tegevusi ja viise, kuidas endast noorematele lastele või eakaaslastele selgitada, miks on joobes autojuhi autosse istumine ohtlik. Õpilased tutvustavad oma ideid üksteisele.
* Kollaaž – õpilased otsivad internetist teemakohaseid artikleid (nt õnnetuste statistika, läbiviidud kampaaniad, õnnetusjuhtumid) ning panevad neist arvutis kokku kollaaži (nt pealkirjadest, lõikudest, sõnadest, piltidest vms, mis õpilasi puudutab või huvitab), mida tunni lõpus kaasõpilastele tutvustatakse. Kollaaži võib teha ka paberkandjal ajalehtedest. Parimatest kollaažidest võib teha näituse, lisada koolistendile või kodulehele, sotsiaalmeediasse vms. Kollaaži tutvustuse leiate siit <http://www.slideshare.net/kadriart/kollaa>.

Kokkuvõte

* Õpilased teevad koos õpetajaga kokkuvõtte iga tunni ning teema lõpus.
* Õpilased räägivad, mida nad teema ja enda kohta õppisid ning mida nad ehk edaspidi teisiti teevad.
* Õpetaja saab teha kokkuvõtte sellest, mida õpilased tegid väga hästi, millistele järeldustele jõuti ja millega tuleks ehk veel tööd teha.

Lisategevused

* Teemakohane videoklipp. Näiteks meediaringi tegevuste raames võivad õpilased (rühmades) teha videoklipid (situatsioonilavastus, animatsioon, nukufilm jm).
* Koostöövõimalusena võib kutsuda politseitöötaja reaalsetest juhtumitest ja joobes juhtimise tagajärgedest rääkima (nt kui klassil on olnud palju kokkupuudet joobes juhtimise teemaga või väitlusel tekib olukordi, mille lahendamisel õpetaja ei tunne ennast kindlalt).

**Lisa 1. Tekst**

Lenna (14) ja Lote (15) on kahekesi ühe tuttava maakodus peol. Kell on juba palju ning nad soovivad minna koju, kuna vanematele lubatud kojumineku aeg on juba möödas. Mõlemad on ühe siidri joonud ning seega ei julge nad vanemad järele kutsuda. Pika otsimise peale leiavad nad noormehe, kes oleks nõus nad koju viima. Tüdrukuid paneb kahtlema see, et noormees on alles hiljuti load saanud ning kerges joobes. Nad ei tea mida teha. Kas riskida ning lasta noormehel end koju viia, kuigi nad teavad, et joobes juhiga autosse ei tohiks kunagi istuda, või saada hirmust üle ning kutsuda vanemad järele?

**Arutlemiseks**

* Kuidas peaksid tüdrukud Sinu arvates käituma? Mõelge paarilisega loole lõpp.
* Kuidas oleksid Sina Lenna ja Lote asemel teinud?
* Too välja mõlema võimaluse (joobes juhiga sõitmise ja vanemate kutsumise) poolt- ja vastuargumendid.
* Miks on ohtlik joobes autojuhi autosse istuda?